《美德孰如羊》
清代·陈曾寿

美德孰如羊，跪乳异群畜。嚼啮只草卉，曾不甘血肉。

𧥄𧥄只已肥，舍身饱众腹。告朔存礼意，献公称旨蓄。

留皮亦宏济，禦寒生暖燠。嗟予虱世间，赖此免瑟缩。

阳春大地回，质袍仍易粟。维羊实无罪，于人惠已足。

奈何言仁者，乃易牛觳觫。佛言人为羊，羊人递相续。

吾傥司转轮，平反首此狱。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。